Christo Wiese: ‘Dis my 1ste hofstryd met SAID’ | Netwerk24
Christo Wiese: ‘Dis my 1ste hofstryd met SAID’
Deur Fin24 en Netwerk24 23 Julie 2018 12:36
Christo Wiese sê sy belastingsake is in orde en die hofsaak in Augustus is die eerste keer nóg dat hy deur die Suid-Afrikaanse Inkomstediens (SAID) gedagvaar word.
Dié opmerking Vrydag in ’n onderhoud met Business Day TV kom nadat Wiese betrek is by ’n saak oor belastingvermyding in berigte wat die amaBhungane-sentrum vir ondersoekende joernalistiek Donderdag gepubliseer het, berig Fin24.
Volgens amaBhungane word Wiese betrek by ’n groter belastingeis wat voortspruit uit die herstrukturering van die oliemaatskappy Tullow se filiaal Energy Africa, wat Wiese van die regsfirma ENSafrica gekoop het.
Wiese het hom van die Tullow-herstrukturering gedistansieer omdat dit gebeur het voordat hy Energy Africa gekoop het. Die SAID se eis teen Energy Africa, wat intussen gelikwideer is, beloop R3,7 miljard.
In ’n afsonderlike onderhoud met Stephen Grootes op SAfm het Wiese gesê hy het ’n waarborg gehad dat Energy Africa geen belastingverpligtinge het ten tyde van die verkryging nie.
“Ná ’n jaar of twee het dit geblyk die SAID voel daar was inderdaad ’n belastingaanspreeklikheid wat uit die herstrukturering voortvloei.”
Wiese het die maatskappy ingevolge die waarborg aan ENSafrica terugverkoop.
In dié proses was ’n lening van R216,6 miljoen betrokke en dis dié bedrag wat die SAID van Wiese en nog drie individue, Isak Visagie, Gert Viljoen en Frederick Hofmeyr, wil verhaal.
Die saak word op 22 Augustus in die hooggeregshof in Kaapstad aangehoor.
In antwoord op ’n vraag deur Grootes het Wiese nié ontken dat die verkryging sy belastingrekening sou verminder nie. Grootes het toe gevra waarom Wiese nie net die belasting betaal nie.
Maar Wiese sê hy is een van die grootste belastingbetalers in die land, en was tot op hede nog nooit in ’n regsdispuut met die SAID nie.
“Ons het meningsverskille gehad, soos die meeste belastingbetalers het, en ons het altyd daarin geslaag om ’n skikking met die SAID te bereik. Soms pynlike skikkings. Ek is nie ’n SAID-prosedeerder nie.
Wiese hou vol hy het niks verkeerd gedoen nie.
Hy het vantevore aan Netwerk24 gesê die saak is in die ope hof en hy “steek niks weg nie”.
Meer oor: Suid-Afrikaanse Inkomstediens | Christo Wiese | Belastingontduiking | Amabhungane | Said